Document ID: 32006D0636

ΑΠΌΦΑΣΗ ΤΗΣ ΕΠΙΤΡΟΠΉΣ
της 12ης Σεπτεμβρίου 2006
για τον καθορισμό της ετήσιας κατανομής, ανά κράτος μέλος, του ποσού της κοινοτικής στήριξης στην αγροτική ανάπτυξη για το διάστημα από την 1η Ιανουαρίου 2007 έως τις 31 Δεκεμβρίου 2013
[κοινοποιηθείσα υπό τον αριθμό Ε(2006) 4024]
(2006/636/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1698/2005 του Συμβουλίου, της 20ής Σεπτεμβρίου 2005, για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) (1), και ιδίως το άρθρο 69 παράγραφος 4,
Εκτιμώντας τα ακόλουθα:
(1)
Η απόφαση 2006/493/ΕΚ του Συμβουλίου (2) προσδιόρισε το ποσό της κοινοτικής στήριξης στην αγροτική ανάπτυξη για το διάστημα από την 1η Ιανουαρίου 2007 έως τις 31 Δεκεμβρίου 2013, την ετήσια κατανομή του και το ελάχιστο ποσό που διατίθεται στις επιλέξιμες για το στόχο σύγκλισης περιφέρειες.
(2)
Το σημείο 40 των δημοσιονομικών προοπτικών 2007-2013, το οποίο συμφωνήθηκε από το Ευρωπαϊκό Συμβούλιο του Δεκεμβρίου του 2005, καθόρισε τα μέγιστα επίπεδα μεταφορών από πόρους για τη στήριξη της συνοχής.
(3)
Σύμφωνα με το άρθρο 69 παράγραφος 4 του κανονισμού (ΕΚ) αριθ. 1698/2005, η ετήσια κατανομή, ανά κράτος μέλος, των ποσών της κοινοτικής στήριξης στην αγροτική ανάπτυξη διενεργείται μετά την αφαίρεση του ποσού που διατίθεται στην τεχνική στήριξη για την Επιτροπή και συνεκτιμώντας τα ποσά που προορίζονται για περιφέρειες που είναι επιλέξιμες για το στόχο σύγκλισης, τις επιδόσεις κατά το παρελθόν και ιδιαίτερες καταστάσεις και ανάγκες με βάση αντικειμενικά κριτήρια. Σύμφωνα με το άρθρο 69 παράγραφος 3 του κανονισμού (ΕΚ) αριθ. 1698/2005, τα εν λόγω ποσά πρέπει να αναπροσαρμόζονται κατά 2 % ετησίως, ενώ, σύμφωνα με την παράγραφο 5 του ιδίου άρθρου, επιπλέον των εν λόγω ποσών τα κράτη μέλη λαμβάνουν υπόψη, για τον προγραμματισμό, τα ποσά που προκύπτουν από τη διαφοροποίηση, όπως προβλέπεται στο άρθρο 12 παράγραφος 2 του κανονισμού (ΕΚ) αριθ. 1290/2005 του Συμβουλίου, της 21ης Ιουνίου 2005, για τη χρηματοδότηση της κοινής γεωργικής πολιτικής (3).
(4)
Οι συνολικές μεταφορές από το Ευρωπαϊκό Γεωργικό Ταμείο Εγγυήσεων προς το ΕΓΤΑΑ δυνάμει του άρθρου 10 παράγραφος 2 και των άρθρων 143δ και 143ε του κανονισμού (ΕΚ) αριθ. 1782/2003 του Συμβουλίου, της 29ης Σεπτεμβρίου 2003, για τη θέσπιση κοινών κανόνων για τα καθεστώτα άμεσης στήριξης στα πλαίσια της κοινής γεωργικής πολιτικής και για τη θέσπιση ορισμένων καθεστώτων στήριξης για τους γεωργούς (4), καθορίζονται από την απόφαση 2006/410/ΕΚ της Επιτροπής (5) για τα δημοσιονομικά έτη 2007 έως 2013. Τα ποσά αυτά πρέπει να προστίθενται στην ετήσια κατανομή ανά κράτος μέλος για τους σκοπούς του προγραμματισμού αγροτικής ανάπτυξης, σύμφωνα με τη μεθοδολογία που ορίζεται στο άρθρο 10 παράγραφοι 3 και 4 του κανονισμού (ΕΚ) αριθ. 1782/2003. Η ετήσια κατανομή, ανά κράτος μέλος, των ποσών που προκύπτουν από τη διαφοροποίηση που ορίζεται στο άρθρο 10 παράγραφος 1 του κανονισμού (ΕΚ) αριθ. 1782/2003 έχει διενεργηθεί με την απόφαση 2006/588/ΕΚ της Επιτροπής (6).
(5)
Η ετήσια κατανομή δεν πρέπει να περιλαμβάνει τα ποσά για τη Βουλγαρία και τη Ρουμανία, δεδομένου ότι η συνθήκη προσχώρησης των εν λόγω χωρών δεν έχει ακόμη τεθεί σε ισχύ. Με τη θέση σε ισχύ της συνθήκης προσχώρησης των εν λόγω χωρών, η ετήσια κατανομή πρέπει να τροποποιηθεί ανάλογα, ούτως ώστε να περιληφθούν οι μεταφορές προς τις εν λόγω χώρες,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η ετήσια κατανομή, ανά κράτος μέλος, των πιστώσεων ανάληψης υποχρεώσεων για την κοινοτική στήριξη στην αγροτική ανάπτυξη για την περίοδο από την 1η Ιανουαρίου 2007 έως τις 31 Δεκεμβρίου 2013, όπως αναφέρεται στο άρθρο 69 του κανονισμού (ΕΚ) αριθ. 1698/2005, καθορίζεται στο παράρτημα της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 12 Σεπτεμβρίου 2006.

Labels: 2
15
19
5